**Vésztő Város Önkormányzat Képviselő-testületének**

**3/2022. (III.03.) önkormányzati rendelete**

a civil szervezetek támogatásáról[[1]](#footnote-1)

Vésztő Város Önkormányzatának Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 6. § a) pontjában meghatározott feladatkörében eljárva, a következőket rendeli el:

**1. §**

(1) Vésztő Város Képviselő-testülete kinyilvánítja, hogy a helyi demokrácia megvalósításában partneri kapcsolatok kialakítására és fenntartására törekszik Vésztő Város önszerveződő közösségeivel. A képviselő-testület célja a civil szervezetek társadalmi szerepvállalásának segítése, az Önkormányzat céljaival megegyező tevékenységeinek támogatása.

(2) Vésztő Város Képviselő-testülete elismeri, megbecsüli a civil szervezetek helyi közéletre gyakorolt hatását és támogatja a kultúra, a közművelődés, a hagyományok ápolása, a nevelés-oktatás, a szociális és karitatív tevékenység, az arra rászorulók megsegítése, az egészséges életmód a sportolás feltételeinek megteremtése, a természeti és épített környezet megóvása, a közrend és vagyonvédelem, továbbá az esélyegyenlőség megteremtése terén végzett tevékenységüket.

(3) Vésztő Város Képviselő-testülete az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. tv. 2. § 6. pontjában foglalt szervezetek működéséhez, tevékenységük folytatásához – mindenkori hatályos költségvetési rendeletében foglalt támogatási keret erejéig – azonos feltételekkel támogatást nyújt.

**2. §**

E rendelet hatálya az 1. § (3) bekezdés szerinti, Vésztő Város közigazgatási területén székhellyel, telephellyel rendelkező és az önkormányzat területén – alapító okiratának megfelelő - rendszeres tevékenységet folytató szervezetekre terjed ki.

**3. §**

Önkormányzati támogatás kizárólag a közpénzekből nyújtható támogatás átláthatóságáról szóló 2007. évi CLXXXI. tv. előírásainak megfelelő és különösen az alábbi feladatokat ellátó civil szervezetek részére nyújtható:

1. rendezvények, kirándulások szervezése;
2. egészséges életmód népszerűsítése;
3. verseny- és egyéb sporttevékenység;
4. gyermekek üdültetése, táboroztatása;
5. kulturális, közművelődési tevékenység, hagyományok ápolása;
6. természeti és épített környezet védelme, megóvása, értékeinek népszerűsítése;
7. szociális, karitatív tevékenység, esélyegyenlőséget elősegítő programok lebonyolítása.

**4. §**

(1) A támogatás igénylése pályázat útján történik. A pályázati felhívást az adott költségvetési évet megelőző év december 31. napjáig Vésztő Város honlapján közzé kell tenni.

(2) A pályázatokat – ide nem értve a gyermekek üdültetésére, táboroztatására irányuló támogatási kérelmeket - a támogatással érintett költségvetési év január 15. napjáig lehet benyújtani a következő mellékletekkel egyetemben:

1. pályázati adatlap;
2. a 2007. évi CLXXXI. tv.-ben szereplő összeférhetetlenség vagy érintettség fennállásáról vagy hiányáról szóló nyilatkozat;
3. nyilatkozat adatkezeléshez való hozzájárulásról;
4. közzétételi nyilatkozat a 2007. évi CLXXXI. tv. 8. §-a szerinti esetben;
5. köztartozás fennállásáról vagy hiányáról szóló nyilatkozat;
6. sportegyesület esetén igazolás a megyei vagy országos szakszövetségtől, mely igazolja az adott évi verseny rendszerben való részvételt.

A gyermekek üdültetésére, táboroztatására irányuló támogatási kérelmeket az érintett költségvetési év június 30. napjáig lehet benyújtani.

(3) A benyújtott pályázatok vonatkozásában hiánypótlásra egy alkalommal van lehetőség. Az ennek elmulasztásával benyújtott, formailag hibás vagy a kötelezően csatolandó mellékleteket nélkülöző beadványok érdemi vizsgálat nélkül elutasításra kerülnek.

(4) A képviselő-testület a benyújtott pályázatokat a Gazdasági, Mezőgazdasági, Vállalkozásfejlesztési, Pénzügyi, Közbeszerzési és Ügyrendi Bizottság javaslata alapján, a költségvetésről szóló rendeletben foglaltaknak megfelelően, az abban rögzített keret erejéig – a rendelet hatályba lépését követően bírálja el. A támogatott szervezet részére előleg nyújtható.

(5) A képviselő-testület döntése ellen fellebbezésnek helye nincs.

**5. §**

(1) A képviselő-testület döntését követően a polgármester a nyertes pályázóval támogatási szerződést köt.

(2) A megítélt támogatás kifizetése utalással történik, a támogatási szerződés aláírását követő 5 (öt) banki napon belül.

**6. §**

(1) A támogatási összeget a támogatási szerződésben foglalt időpontig, de legkésőbb a támogatási év december 31. napjáig kell felhasználni, az elszámolás benyújtásának határideje január 15.

(2) A benyújtandó elszámolásnak tartalmaznia kell

1. a támogatás felhasználását igazoló – ellenőrzést követően visszaadandó – eredeti számlákat, részbeni felhasználás esetén azokon a megbontás arányát;
2. szöveges beszámolót a támogatott szervezet tevékenységéről, kimunkálva a támogatással érintett tevékenység vagy tárgyi eszköz leírását.

(3) A támogatások elszámolásáról – ide nem értve a gyermekek üdültetését, táboroztatását érintő támogatások elszámolását - a képviselő-testület a 4. §-ban foglaltaknak megfelelően, a benyújtott támogatási pályázatokkal egy napirenden belül dönt. A gyermekek üdültetését, táboroztatását érintő támogatások elszámolásának benyújtási határideje június 30.

(4) Új támogatás kizárólag a határidőben, teljeskörűen elkészített és benyújtott elszámolás maradéktalan elfogadását és jóváhagyását követően állapítható meg.

(5) Két évig nem részesíthető támogatásban és a már megítélt támogatás azonnali visszafizetésre kötelezhető az a szervezet, amely

1. a benyújtott pályázati dokumentációjában megtévesztő vagy valótlan adatot szolgáltatott;
2. a kapott támogatást a vonatkozó támogatási szerződésben megjelölt céltól részben vagy egészben eltérően használta fel;
3. szerződésben vállalt kötelezettségét nem vagy nem határidőben teljesítette.

**7. §**

(1) A képviselő-testület által megítélt támogatásokról szóló tájékoztatót a jegyző a döntést követően, a település honlapján - az információs önrendelkezési jogról és az információszabadságról szóló 2011. évi CXII. tv. rendelkezéseinek megfelelő formában és adattartalommal - közzéteszi.

(2) Az elszámolást határidőben nem vagy nem teljeskörűen teljesítő támogatott szervezetek névsorát a település honlapján 30 napra közzé kell tenni. Az adatközlésért a jegyző felelős.

(3) A támogatási kérelmeket, valamint az elszámolásokat a Vésztői Közös Önkormányzati Hivatal Hatósági Csoportjához kell benyújtani.

**8. §**

E rendelet kihirdetését követő napon lép hatályba, hatályba lépésével egyidejűleg a civil szervezetek pénzügyi támogatásának rendjéről szóló 5/2008. (II.26.) számú rendelet hatályát veszti.

**9. §**

(1) A rendelet előírásait a hatályba lépését megelőzően benyújtott, de jogerősen el nem bírált pályázatok esetében is alkalmazni kell.

(2) A 2021. költségvetési évben nyújtott támogatások elszámolásának határideje 2022. május 31. A 2022. évi támogatási kérelmeket március 16. napjáig lehet benyújtani. A megítélt támogatás átutalása az elszámolás hiánypótlás nélküli elfogadását követően történik.

Karakas Anikó Dr. Petri Béla

polgármester jegyző

1. A rendeletet Vésztő Város Önkormányzatának Képviselő-testülete a 2022. év március hó 2. napján tartott ülésén fogadta el. Hatályos 2022. március 4. napjától. [↑](#footnote-ref-1)